ZANEMARENI NAMAZ
Sjećao se svoje nane i njenih upozorenja da obavi svoj namaz na vrijeme: “Moj sine, ne bi trebao ostavljati svoj namaz do ovog kasnog vremena!“ Njegovoj je nani bilo sedamdeset godina, ali kad god bi čula ezan, hitro poput strijele odazivala bi se na mujezinov poziv. 0n, naprotiv, nije mogao savladati svoj ego da ustane na molitvu. Šta god je radio namaz mu je bio na posljednjem mjestu i uvijek ga je žurno obavljao da bi stigao na vrijeme. Razmišljajući o tome, ustao je i shvatio da je ostalo još samo petnaest minuta do ezana za jaciju. Brzo je uzeo abdest i klanjao akšam. Dok je činio tespih, ponovo se sjetio svoje nane i postidio se svoje molitve. Ona je klanjala s takvom skrušenošću i mirom. Počeo je sa svojom dovom, zatim se spustio na sedždu i ostao u tom položaju neko vrijeme. Bio je u školi cijeli dan i bio je tako umoran...
       Naglo ga je probudio čudan zvuk, buka i vrištanje. Oblio ga je leden znoj. Razgledao je oko sebe, u svakom pravcu u kojem bi pogedao – bili su ljudi. Velika gužva. Neki su stajali sleđeni, gledajući oko sebe, neki su trčali lijevo desno, potpuno izgubljeni, dok su neki klečali na koljenima sa skupljenim rukama, samo čekajući...Ispunio ga je čisti strah i panika kad je shvatio gdje se nalazi. BIO JE TO SUDNJI DAN!!! Dok je bio živ slušao je o polaganju računa  na Sudnjem danu, ali to mu se činilo tako dalekim! Da li ovo može biti plod njegove mašte, nešto što je njegov um izmislio?! Ne, iščekivanje i strah su bili tako veliki-nemoguće je da ovo nije stvarnost. Ispitivanje je i dalje trajalo. Počeo je očajnički trčati od čovjeka do čovjeka pitajući da li je njegovo ime prozvano. Niko mu nije mogao odgovoriti. Iznenada, začuo je kako neko proziva njegovo ime, te se more ljudi rastavilo i napravljen je prolaz za njega. Dvojica su ga zgrabila za ruke i vodili naprijed. Ne gledajući, prolazio je kroz gužvu. Meleki su ga doveli do centra i tu ga ostavili. Dok mu je glava bila oborena, čitav njegov život mu je prolazio pred očima, kao kakav film. Vidio je svog oca kako  trči sa predavanja na predavanje, trošeći svoje zdravlje na putu islama. Vidio je svoju majku kako poziva goste u njihovu kuću, postavljajući jednu sofru, dok je drugu podizala. Branio se: “ I ja sam uvijek bio na tom putu. Pomagao sam drugima. Širio sam Allahovu riječ. Obavljao namaz. Postio ramazan.  Šta god nam je Allah naredio da činimo, činio sam. Što je Allah zabranio, nisam radio.“ Počeo je plakati i razmišljati o tome koliko je volio Allaha. Znao je da sve što je uradio u životu nije bilo onoliko koliko Allah zaslužuje. Znao je da je Allah njegov jedini zaštitnik...
   Znojio se i tresao kao nikad u životu. Oči su mu bile uperene u vagu djela, čekajući odluku. Konačno, odluka je donesena. Dva meleka , držeći listove papira u rukama, okrenuli su se prema gomili ljudi. Noge su mu bile pred kolapsom. Sklopio je oči kada su počeli čitati imena onih koji idu u Džehennem. Njegovo su pročitali prvo. Pao je na koljena i vikao iz sveg glasa kako to ne može biti. „Kako ja mogu ići u Džehennem? Služio sam druge cijeli moj život, širio sam Allahovu riječ među drugi ljudima...“ Zamaglilo mu se pred očima, tresao se cijelim tijelom. Ona dva meleka su ga uzela za ruke. Dok su mu se noge vukle, vodili su ga kroz gomilu prema ivici vatrene džehennemske provalije. Vikao je i očajnički razmišljao ima li iko od ljudi da mu pomogne... Dozivao je sva dobra djela koja je uradio: pomaganje svom ocu, svoj post, svoje namaze, Kur´an koji je čitao, pitao je da li mu ijedno  od tih djela može pomoći!? Ali, meleki su ga i dalje vukli prema Džehennemu. Približili su se Vatri. Njegov posljednji pogled unazad...Zar nije Resulullah, s.a.v.s., rekao koliko je čista osoba koja se kupa u rijeci pet puta svaki dan, toliko i namaz obavljen pet puta dnevno čisti od grijeha?! Počeo je vikati: „Moj namaz?! Moj namaz!!“ Dva se meleka nisu zaustavljala i došli su do same ivice ambisa džehennemskog. Osjećao je vatrene plamenove po svom licu. Nada se potpuno ugasila, osuđen je na vječnost u vatri... Jedan od meleka gurnuo ga je i on je padao, gledajući dno koje je bilo sve bliže i bliže...Odjednom, čvrsta ruka ga je zgrabila i povukla nazad. Obrisao je prašinu sa očiju i vidio starog čovjeka bijele, duge brade. Upitao ga je: “Ko si ti?“ Stari čovjek je odgovorio: „Ja sam tvoj namaz!“ „Pa gdje si ti do sada? Spasio si me u zadnji momenat! Još malo i završio bih na dnu Džehennema! Stari se čovjek nasmijao i rekao: „Pa i ti si mene obavljao u zadnju minutu, zar si zaboravio?“ U tom trenutku otvorio je oči i podigao glavu sa sedžde. Bio je sav mokar od znoja. Slušao je glasove koji dolaze spolja i čuo je ezan za jaciju. Brzo je ustao i otišao uzeti abdest. 
        „A teško klanjačima, koji namaz svoj kako treba ne obavljaju!“                 

                                                   (El- Ma`un:4,5)

